אריאל מוזיקנט

אריאל מוזיקנט (באנגלית:Ariel Muzicant ; נולד ב-12 בפברואר 1952 בחיפה, ישראל) הוא יזם ואיש עסקים אוסטרי-ישראלי. הוא מכהן כנשיא הזמני של הקונגרס היהודי האירופי וסגן נשיא הקונגרס היהודי העולמי. בין השנים 1998 ל-2012, הוא כיהן כנשיא הקהילה היהודית של וינה (Israeltische Kultusgemeinde Wien).

הוא דורג במקום ה-74 ברשימת העשירים באוסטריה על ידי המגזין האוסטרי "טרנד" בשנת 2006 (גיליון 7-8/2006), כאשר הונו הוערך בין 50 ל-200 מיליון אירו. עיקר עסקיו בתחום הנדל"ן.

 בגרות והשכלה 
מוזיקנט מתגורר בווינה מאז גיל ארבע ולמד בבית הספר הצרפתי ליסֵה פראנסֵה דה וינה (Lycée Français de Vienne). בשנת 1976 השלים לימודי רפואה באוניברסיטת וינה וקיבל תואר דוקטור לרפואה. לאחר מכן, הצטרף לסוכנות הנדל"ן של אביו. נכון ל-2025, הוא מנהל אותה כבעלים יחיד. כבר במהלך לימודיו באוניברסיטה היה פעיל בארגונים יהודיים שונים. בשנת 1973/74 כיהן כיושב ראש אגודת הסטודנטים היהודים האקדמיים בווינה.

 פעילות קהילתית 
בין השנים 1996 ל-1998 כיהן כנשיא לשכת בני ברית "צבי פרץ חיות" והיה אחד היוזמים להקמת בית הספר צבי פרץ חיות בווינה.

ב-21 באפריל 1998, נבחר מוזיקנט כיורשו של פול גרוס לנשיא הקהילה היהודית של וינה. הוא נבחר מחדש לתפקידו בבחירות של 2004 ו-2008, וכיהן בתפקיד זה עד להתפטרותו ב-21 בפברואר 2012. מוזיקנט הוא הנשיא הראשון של הקהילה היהודית בווינה ה-IKG שנולד לאחר השואה ומלחמת העולם השנייה.

במקביל, בין השנים 1998 ל-2006 כיהן כסגן נשיא הקונגרס היהודי האירופי. כמו כן, החל משנת 1998 הוא מכהן כחבר מועצת המנהלים של ארכיון התיעוד של ההתנגדות האוסטרית ושל מרכז שמעון ויזנטל לחקר השואה, בווינה (VWI). מאז שנת 1990 מכהן כחבר דירקטוריון במוזיאון היהודי בווינה.

מוזיקנט הוא חבר במפלגה הסוציאל-דמוקרטית של אוסטריה (SPÖ).
מחלוקות
אריאל מוזיקנט היה מבקר בולט של יורג היידר ושל מפלגת החירות האוסטרית (FPÖ).

בעקבות הצטרפותה של מפלגת החירות לממשלתו של וולפגנג שוסל בפברואר 2000, הפך מוזיקנט למטרה עבור מסיתים מהימין הקיצוני. המבקרים התייחסו לעיסוקו של מוזיקנט כסוכן נדל"ן ושילבו סטריאוטיפים אנטישמיים, כגון בדמותו של "איש העסקים היהודי המתמרן ומעורב בעסקאות בלתי חוקיות". זמן קצר לאחר שהיידר הטיל ספק באמיתות התקיפות האנטישמיות עליהן דיווח מוזיקנט, הציג מוזיקנט תיק ובו מכתבי איום רבים שקיבל במהלך מספר שבועות. הוא חשף את המכתבים בשידור חי בטלוויזיה האוסטרית (ORF).ראיון עם אריאל מוזיקנט, ORF, אפריל 2000, ארכיון השידורים הממלכתיים של אוסטריה. בעקבות זאת ניסתה מפלגת החירות לערער על אמינותו של מוזיקנט.

לאחר מתקפת הטרור של החמאס על ישראל בשנת 2023, דרש אריאל מוזיקנט, כנשיא הזמני של הקונגרס היהודי האירופי, כי אירופה תבטיח שרק אנשים המכבדים את ערכיה יורשו להיכנס למדינות היבשת. מוזיקנט הצהיר כי אין לו עוד הבנה ל"כל אותם 'עושי טוב' שאינם מבינים כי אנו מכניסים למדינותינו אנשים שצועקים 'מוות ליהודים'".ראיון עם אריאל מוזיקנט, עיתון Die Presse, 23 באוקטובר 2023. הוא התייחס להפגנה אסורה שנערכה בכיכר סטפן הקדוש בווינה כשלושה שבועות קודם לכן, בה נשמעו קריאות אלו. מוזיקנט טען כי המפגינים הפרו-פלסטינים "לא מבינים שזהו לא רק מאבק נגד יהודים, אלא מאבק על כל מה שאנו מייצגים: אנושיות, דמוקרטיה וכבוד הדדי". הוא הוסיף כי "לאנשים יכולים להיות דעות שונות, אך אסור להם לקרוע בטנן של נשים הרות".

 הוקרה 
 בשנת 2013 הוענק למוזיקנט עיטור הכבוד הגדול המוזהב  על שירותיו למען הרפובליקה של אוסטריה.
 באותה שנה קיבל גם את עיטור הכבוד המוזהב על שירותיו למען העיר וינה.
 בנוסף, בשנת 2013 הוענקה לו מדליית יוסף שמואל בלוך כהוקרה על תרומתו למען הקהילה היהודית ולדיאלוג הבין-דתי.

 קישורים חיצוניים 

 אתר הקהילה היהודית בווינה IKG Wien
 אריאל מיוזיקנט נבחר לנשיא ה-IKG (בגרמנית)

 מקורות 
 ראיון וביוגרפיה של אריאל Muzicant ב-haGalil.com (בגרמנית)

הערות שוליים

קטגוריה:ישראלים שהיגרו לאוסטריה
קטגוריה:יהודים אוסטרים
קטגוריה:אנשי עסקים יהודים אוסטרים
קטגוריה:פוליטיקאים יהודים אוסטרים
קטגוריה:ישראלים שנולדו ב-1952